GENERÁLNA PROKURATÚRA
SLOVENSKEJ REPUBLIKY

IV/1 Spr 293/25/1000
Zbierka služobných predpisov
generálneho prokurátora
Slovenskej republiky
Por. č. 12/2025 

P r í k a z

generálneho prokurátora Slovenskej republiky

z 27. októbra 2025

o postupe prokurátora pri výkone dozoru prokurátora
nad dodržiavaním zákonnosti v celách policajného zaistenia

Podľa § 10 ods. 2 zákona č. 153/2001 Z. z. o prokuratúre v znení neskorších predpisov (ďalej len „zákon č. 153/2001 Z. z.“) vydávam tento príkaz:

Článok 1
Predmet úpravy 

(1)	Tento príkaz upravuje postup prokurátora pri vykonávaní dozoru nad dodržiavaním zákonnosti (ďalej len „dozor“) v celách policajného zaistenia (ďalej len „cela“).

(2) Pri vykonávaní dozoru prokurátor postupuje podľa osobitného predpisu) a ostatných všeobecne záväzných právnych predpisov upravujúcich podmienky na obmedzenie osobnej slobody v cele.) 

Článok 2
Príslušnosť prokurátora

(1) Na vykonávanie dozoru v cele je príslušný krajský prokurátor a v rozsahu ním určenom jemu podriadení prokurátori (ďalej len „príslušný prokurátor“).

(2) Miestne príslušný na vykonávanie dozoru je krajský prokurátor tej prokuratúry, v obvode ktorej má sídlo orgán vykonávajúci správu cely. 

Článok 3
Metódy dozoru

(1) Pri výkone dozoru v cele prokurátor vykonáva tieto previerky zachovávania zákonnosti (ďalej len „previerka“):
a)	pravidelnú previerku,
b)	mimoriadnu previerku,
c)	tematickú previerku,
d)	kontrolnú previerku.

(2) Pravidelná previerka sa vykonáva raz za tri mesiace v každej cele zriadenej pri útvare Policajného zboru, ktorý má sídlo v obvode tej krajskej prokuratúry, ktorej krajský prokurátor je miestne príslušný na vykonávanie dozoru v cele. Pravidelnú previerku vykonáva príslušný prokurátor.  

(3) Mimoriadna previerka sa vykonáva do desiatich pracovných dní od oznámenia mimoriadnej udalosti (čl. 7) alebo na základe pokynu nadriadeného prokurátora) alebo ak je vykonanie previerky odôvodnené poznatkami získanými z médií, podnetu alebo vlastnými poznatkami prokurátora o stave zákonnosti v celách.

(4)	Tematická previerka je previerka zameraná na problematiku súvisiacu s podmienkami na cele a s osobou umiestnenou v cele. Tematickú previerku vykoná príslušný prokurátor na základe pokynu nadriadeného prokurátora. Tematickú previerku môže príslušný prokurátor vykonať aj na základe podnetu (napríklad Národnej rady Slovenskej republiky, iného štátneho orgánu, medzinárodnej inštitúcie, právnickej osoby alebo fyzickej osoby a záujmového združenia občanov).

(5)	Kontrolná previerka sa vykonáva raz za rok v tých celách, v ktorých pravidelnú previerku vykonáva určený prokurátor okresnej prokuratúry. Kontrolnú previerku vykoná príslušný krajský prokurátor alebo ním určený prokurátor krajskej prokuratúry najneskôr v mesiaci január nasledujúceho kalendárneho roku. Po kontrolnej previerke vyhodnotí stav dodržiavania zákonnosti v cele a úroveň výkonu dozoru prokurátorom okresnej prokuratúry. 

(6) Kontrolnú previerku vo vybraných celách vykonáva aj určený prokurátor Generálnej prokuratúry Slovenskej republiky (ďalej len „Generálna prokuratúra“). Jej cieľom je zistiť a vyhodnotiť stav dodržiavania zákonnosti v cele a úroveň vykonávaného prokurátorského dozoru.

Článok 4
Spôsob výkonu dozoru

(1) Prokurátor pri vykonávaní dozoru v cele osobitne dozerá na to, aby
a)	boli dôsledne dodržiavané práva umiestnenej osoby, 
b)	bola rešpektovaná ľudská dôstojnosť umiestnenej osoby,
c)	nedochádzalo k násiliu, mučeniu, krutému, neľudskému či ponižujúcemu zaobchádzaniu alebo trestaniu a inému zlému neoprávnenému zaobchádzaniu s umiestnenou osobou,
d)	osoba bola umiestnená do cely len na základe rozhodnutia oprávneného orgánu a na čas ustanovený osobitným predpisom,)
e)	evidencia osôb umiestnených v cele obsahovala informácie najmä o dôvode a dĺžke trvania umiestnenia osoby v cele, o správaní osoby, o veciach odobratých osobe pred jej umiestnením do cely, o zdravotnom stave umiestnenej osoby, o poskytnutí stravy a odevu umiestnenej osobe a o mimoriadnej udalosti (čl. 7), 
f)	k použitiu donucovacích prostriedkov voči osobe umiestnenej v cele dochádzalo len v rozsahu a za podmienok ustanovených v osobitnom predpise,2)
g)	písomné žiadosti, podania a sťažnosti osoby umiestnenej v cele boli odoslané prokurátorovi, súdu alebo inému orgánu verejnej moci alebo ústavnému  činiteľovi, 
h)	bolo zabezpečené splnenie úloh určených na základe predchádzajúcich previerok a splnenie príkazov a opatrení vydaných prokurátorom. 

(2) Prokurátor pri previerke vykonáva rozhovor s osobou umiestnenou v cele počas previerky vždy, ak to okolnosti umožňujú, a tiež môže na požiadanie vykonať rozhovor s príslušníkom Policajného zboru vykonávajúcim ochranu cely. Dôvody nevykonania rozhovoru prokurátor uvedie do záznamu. Prokurátor vykonáva prehliadku cely a priestorov útvaru Policajného zboru, pri ktorom je cela zriadená (ďalej len „príslušný útvar Policajného zboru“) obvykle v sprievode príslušníka Policajného zboru vykonávajúceho ochranu cely.

(3) Prokurátor vyhotoví písomný záznam o poznatkoch z previerky, prijatých opatreniach a o jej výsledkoch bezodkladne, najneskôr do desiatich pracovných dní od vykonania previerky a najneskôr do piatich pracovných dní od vykonania mimoriadnej previerky. 

(4) Záznam z previerky obsahuje najmä 
a)	označenie prokurátora, ktorý previerku vykonal,
b)	označenie príslušného útvaru Policajného zboru,  
c)	dátum vykonania previerky,
d)	predmet, účel a druh previerky,
e)	pokyn, mimoriadnu udalosť alebo podnet, na základe ktorých prokurátor vykonal previerku,
f)	opis zistených skutočností vrátane príčin porušení zákona,
g)	označenie ustanovení zákona alebo iného všeobecne záväzného právneho predpisu, porušenie ktorého bolo pri previerke zistené, 
h)	opatrenia, ktoré prokurátor prijal počas previerky,
i)	stav plnenia úloh, príkazov a opatrení vydaných prokurátorom na základe porušení zákona alebo iného všeobecne záväzného právneho predpisu, ktoré boli zistené pri predchádzajúcej previerke,
j)	návrhy a podnety na vykonanie opatrení nadriadenou prokuratúrou, 
k)	výsledok prerokovania zistených skutočností s riaditeľom príslušného útvaru Policajného zboru, a to aj za účasti príslušníka Policajného zboru vykonávajúceho ochranu cely alebo iného príslušníka Policajného zboru príslušného útvaru Policajného zboru, v činnosti ktorého bolo zistené porušenie zákona alebo iného všeobecne záväzného právneho predpisu,
l)	informáciu, či je umiestnenej osobe v prípade zdravotných problémov bezodkladne zabezpečená a poskytnutá nevyhnutná zdravotná starostlivosť a či je táto skutočnosť riadne zaznamenaná v dokumentácii,
m)	 dokumenty súvisiace s previerkou a fotodokumentáciu, prípadne videodokumentáciu, ak boli vyhotovené počas previerky,
n)	meno, priezvisko, podpis prokurátora a odtlačok úradnej pečiatky so štátnym znakom.

(5) Poznatky o skutočnostiach zistených pri previerke a jej výsledky prokurátor prerokuje bezprostredne po skončení previerky s riaditeľom príslušného útvaru Policajného zboru a záznam z previerky mu zašle bezodkladne po jeho vyhotovení.

(6) Prokurátor okresnej prokuratúry predloží záznam z previerky krajskému prokurátorovi alebo ním určenému prokurátorovi krajskej prokuratúry; jedno vyhotovenie záznamu z previerky predloží prostredníctvom krajského prokurátora alebo ním určeného prokurátora krajskej prokuratúry určenému prokurátorovi Generálnej prokuratúry. Ak previerku vykonal príslušný krajský prokurátor alebo ním určený prokurátor krajskej prokuratúry, predloží záznam z previerky určenému prokurátorovi Generálnej prokuratúry. 

(7) Prokurátor okresnej prokuratúry predloží záznam z mimoriadnej previerky krajskému prokurátorovi alebo ním určenému prokurátorovi krajskej prokuratúry do piatich pracovných dní od jej vykonania; jedno vyhotovenie záznamu z mimoriadnej previerky predloží prostredníctvom krajského prokurátora alebo ním určeného prokurátora krajskej prokuratúry určenému prokurátorovi Generálnej prokuratúry do desiatich pracovných dní od jej vykonania. Ak mimoriadnu previerku vykonal príslušný krajský prokurátor alebo ním určený prokurátor krajskej prokuratúry, predloží záznam z mimoriadnej previerky určenému prokurátorovi Generálnej prokuratúry do piatich pracovných dní od jej vykonania.   

Článok 5
Opatrenia prokurátora pri vykonávaní dozoru 

(1) Prokurátor pri vykonávaní dozoru prijíma opatrenia podľa osobitného predpisu1)  a ostatných všeobecne záväzných právnych predpisov.2) 

(2)  Ak prokurátor pri vykonávaní dozoru zistí, že osoba je v cele umiestnená nezákonne bez rozhodnutia alebo v rozpore s rozhodnutím oprávneného orgánu alebo ak u osoby umiestnenej v cele uplynula zákonom ustanovená lehota na obmedzenie osobnej slobody,4) bezodkladne vydá príkaz podľa osobitného predpisu.) 

(3) Ak prokurátor pri vykonávaní dozoru zistí, že rozhodnutie, príkaz alebo opatrenie orgánu vykonávajúceho správu cely alebo jeho nadriadeného orgánu je v rozpore so zákonom alebo iným všeobecne záväzným právnym predpisom, bezodkladne vydá príkaz podľa osobitného predpisu.)   
 
(4) Prokurátor vydáva príkazy podľa odsekov 2 a 3 vždy písomne. Obsah príkazov a ich doručovanie ustanovuje osobitný predpis.) 

(5) Ak prokurátor okresnej prokuratúry pri vykonávaní dozoru zistí porušenie zákona alebo iného všeobecne záväzného právneho predpisu, náprava ktorého nie je v jeho pôsobnosti alebo v pôsobnosti orgánu vykonávajúceho správu cely, predloží tieto zistenia krajskému prokurátorovi alebo ním určenému prokurátorovi krajskej prokuratúry so žiadosťou o vykonanie nápravy porušenia zákona alebo iného všeobecne záväzného právneho predpisu. Ak takéto porušenie zákona alebo iného všeobecne záväzného právneho predpisu zistí pri vykonávaní dozoru krajský prokurátor alebo ním určený prokurátor krajskej prokuratúry, predloží zistenia určenému prokurátorovi Generálnej prokuratúry so žiadosťou o vykonanie nápravy porušenia zákona alebo iného všeobecne záväzného právneho predpisu. 

Článok 6
Prijímanie a vybavovanie sťažností

(1) Ak prokurátor pri vykonávaní dozoru prijme sťažnosť podanú osobou umiestnenou v cele na postup príslušníka Policajného zboru, ktorý nie je trestným činom, prokurátor bezodkladne sťažnosť postúpi na vybavenie a prijatie opatrení príslušnému riaditeľovi útvaru Policajného zboru alebo inému orgánu verejnej moci. Ak postup príslušníka Policajného zboru uvedený v sťažnosti osoby umiestnenej v cele má znaky trestného činu, prokurátor bezodkladne sťažnosť postúpi na vybavenie príslušnému krajskému prokurátorovi a prokurátorovi krajskej prokuratúry podľa osobitného predpisu.) 

(2) Prokurátor prijíma a vybavuje aj sťažnosti podané osobou umiestnenou v cele podľa osobitného predpisu.) 

(3) Petície osôb umiestnených v cele sa vybavujú podľa osobitného predpisu.) 

Článok 7
Mimoriadne udalosti 

(1) Mimoriadnou udalosťou v cele sa na účely tohto príkazu rozumie
a)	usmrtenie, zabitie alebo ťažká ujma na zdraví osoby umiestnenej v cele,
b)	samovražda alebo samovražedný pokus osoby umiestnenej v cele,
c)	mučenie, kruté, neľudské či ponižujúce zaobchádzanie s osobou umiestnenou v cele, 
d)	iná závažná udalosť, ktorú vyhodnotil príslušný prokurátor ako  mimoriadnu udalosť (napríklad útek osoby umiestnenej v cele).

(2) Krajský prokurátor alebo ním určený prokurátor krajskej prokuratúry poskytne príslušnému útvaru Policajného zboru na účely oznamovania mimoriadnych udalostí svoje služobné mobilné telefónne číslo a služobné mobilné telefónne číslo príslušného prokurátora a zabezpečí, aby príslušný útvar Policajného zboru o vzniku mimoriadnej udalosti bezodkladne informoval krajského prokurátora alebo ním určeného prokurátora krajskej prokuratúry a príslušného prokurátora. Na základe oznámenia mimoriadnej udalosti sa príslušný prokurátor môže zúčastniť na obhliadke miesta činu.

(3) Vznik mimoriadnej udalosti v cele oznámi príslušný prokurátor bezodkladne aj riaditeľovi trestného odboru Generálnej prokuratúry alebo určenému prokurátorovi Generálnej prokuratúry telefonicky, telefaxom, elektronickými prostriedkami alebo písomne.

	(4) Oznámenie mimoriadnej udalosti urobené telefonicky, telefaxom alebo elektronickými prostriedkami bez kvalifikovaného elektronického podpisu je príslušný prokurátor povinný do troch pracovných dní doplniť písomne alebo elektronickými prostriedkami s kvalifikovaným elektronickým podpisom.

	(5) Na podávanie správ v trestných veciach sa vzťahuje osobitný služobný predpis.)

Článok 8
Získavanie poznatkov o stave zákonnosti v celách

(1) Prokurátor získava poznatky o stave zákonnosti v cele najmä
a)	z výsledku kontroly vykonanej Národnou radou Slovenskej republiky,
b)	z výsledkov kontroly vykonanej príslušným útvarom Ministerstva vnútra Slovenskej republiky alebo z jeho informácií a štatistických údajov,
c)	z výsledku kontroly vykonanej právnickými osobami alebo fyzickými osobami, ak tak ustanovuje osobitný predpis alebo medzinárodný dohovor, ktorým je Slovenská republika viazaná,) 
d)	z rozhovoru s osobou umiestnenou v cele, obsahu ňou podaných sťažností, petícií a iných podnetov a z výsledkov ich vybavenia, 
e)	z účasti na poradách príslušného útvaru Policajného zboru a iných orgánov verejnej moci, záujmových združení a cirkevných organizácií, ktorých činnosť súvisí s podmienkami na cele a s právami osoby umiestnenej v cele,
f)	z výkonu dozoru nad dodržiavaním zákonnosti v prípravnom konaní, ako aj z účasti na trestnom konaní súdnom,
g)	na základe vlastných previerok.

(2) Prokurátor požiada riaditeľa príslušného útvaru Policajného zboru o bezodkladné zaslanie výsledku kontroly vykonanej podľa odseku 1 písm. a) až c). 
  
Článok 9
Metodické usmerňovanie a kontrola výkonu dozoru

Metodické usmerňovanie a kontrolu dozoru vykonávaného v cele príslušným prokurátorom vykonáva nadriadený prokurátor.3) 

Článok 10
Hodnotenie poznatkov získaných o stave zákonnosti v celách

Poznatky o stave zákonnosti v cele uvedie krajský prokurátor v podkladoch pre správu generálneho prokurátora Slovenskej republiky o činnosti prokuratúry a poznatkoch prokuratúry o stave zákonnosti v Slovenskej republike za príslušný kalendárny rok spolu s návrhom opatrení, ktoré odporúča v tejto oblasti pôsobnosti prokuratúry prijať.

Článok 11
Spoločné ustanovenie

Ustanovenia tohto príkazu sa primerane použijú aj na postup prokurátorov pri vykonávaní dozoru v určenom priestore vytvorenom na príslušnom útvare Policajného zboru podľa osobitného predpisu,) do ktorého sa umiestňuje osoba spĺňajúca podmienky na umiestnenie do cely, ak nie je účelné ju do cely umiestniť.   

Článok 12
Zrušovacie ustanovenie 

Zrušuje sa:
Príkaz generálneho prokurátora Slovenskej republiky por. č. 33/2024 z 25. marca 2024 o postupe prokurátora pri výkone dozoru prokurátora nad dodržiavaním zákonnosti v celách policajného zaistenia.

Článok 13
Účinnosť

Tento príkaz nadobúda účinnosť 1. novembra 2025.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky